**Peter Budaj** (s. 18. syyskuuta 1982 Banská Bystrica, Tšekkoslovakia) on slovakialainen entinen jääkiekkomaalivahti. Hän pelasi urallaan 13 kautta NHL-liigassa edustaen Colorado Avalanchea, Montreal Canadiensia, Tampa Bay Lightningia ja Los Angeles Kingsiä. Lisäksi hän edusti Slovakian maajoukkuetta kaksissa maailmanmestaruuskisoissa ja kolmissa talviolympialaisissa.

Ura
---

Budaj pelasi kausilla 1999–2002 OHL-seura Toronto St. Michael’s Majorsissa. Vuoden 2001 varaustilaisuudessa Budaj oli Colorado Avalanchen toisen kierroksen varaus sijalla 63. Kesällä 2002 hän teki Avalanchen kanssa kolmen vuoden sopimuksen, ja pelipaikka löytyi denveriläisjoukkueen farmiseurasta Hershey Bearsista, jossa Budaj pelasi kaudet 2002–2005. Kesällä 2005 hän solmi jatkosopimuksen Avalanchen kanssa ja pääsi aloittamaan kauden joukkueen kakkosmaalivahtina. Ensimmäisen NHL-kautensa aikana Budaj pelasi 34 ottelua torjuntaprosentilla 90. Hän edusti Slovakiaa Torinon olympialaisissa vuonna 2006 pelaten kolme ottelua. Kesällä 2006 Budajin kanssa solmittiin kolmevuotinen jatkosopimus.*lähde?*

Kaudella 2006–2007 Budaj pelasi 57 ottelua. Joulukuun puolivälissä hänestä tuli joukkueen ykkösmaalivahti. Hän pelasi erinomaisen loppukauden ja maaliskuussa Budaj valittiin yhdeksi kuukauden kolmesta tähtipelaajasta. Kaudella 2007–2008 Budaj ei kuitenkaan pystynyt pitämään ykkösmaalivahdin paikkaa vaan hyvin pelannut José Théodore sysäsi slovakin vaihtopenkille ja aloitti kaikki Avalanchen pudotuspeliottelut.

Kaudella 2008–2009 Budajlle oli pedattuna ykkösvahdin paikka, mutta ailahtelevuutensa vuoksi hän ei pystynyt ansaitsemaan valmentaja Tony Granaton eikä kanssapelaajiensa täyttä luottamusta.*lähde?* Vaikka kausi meni alle odotusten, Avalanche teki kesällä 2009 Budaj’n kanssa yhden vuoden jatkosopimuksen. Kaudella 2009–2010 Budaj pelasi vain 15 ottelua. Kausi 2010–2011 meni Avalanchelta ja Budaj’lta heikosti. Budaj pelasi 45 ottelua ja hävisi niistä 21 päästäen 3,20 maalia ottelua kohden.

Heinäkuussa 2011 Budaj teki kaksivuotisen sopimuksen Montreal Canadiensin kanssa. Kaudella 2011–2012 hän pelasi 17 ottelua ja kaudella 2012–2013 vain 13 ottelua. Sopimusta jatkettiin kahdella vuodella keväällä 2013.

Budaj lopetti uransa kauden 2018–2019 jälkeen.

Muuta
-----

Budaj on hyvin harras uskovainen. Tästä kertoo se, että Budaj'n maskiin on maalattu TV-sarja Simpsonien perheen yli-uskovainen naapuri Ned Flanders, joka kantaa Slovakian värejä ja tunnusta. Kaudella 2009–2010 Budaj'n kypärässä oli toisella puolella kuva italialaisesta ratamoottoripyöräilijästä, Valentino Rossista. Kypärän takaosaan oli maalattu Ned Flanders, jonka kypärässä oli Slovakian lippu.

Lähteet
-------

1. 1 2 3 4 5 6 7 8 9 10 11 12  Peter Budaj *Elite Prospects*. Everysport Media Group AB.  (englanniksi)
2. ↑  Two-year contract for goalie Peter Budaj (Lehdistötiedote)  1.7.2011. Montreal Canadiens. Viitattu 29.10.2013. (englanniksi)
3. ↑  Canadiens sign goaltender Peter Budaj to a two-year contract extension (Lehdistötiedote)  10.4.2013. Montreal Canadiens. Viitattu 29.10.2013.
4. ↑  Dylan Buvat: Life after professional hockey The Link. Viitattu 8.10.2021. (englanniksi)
5. ↑  Budaj joins Canadiens *Sportsnet*.  1.7.2011. Rogers Communications.  Arkistoitu 5.9.2011. Viitattu 26.10.2011. (englanniksi)

Aiheesta muualla
----------------

* Peter Budaj The Internet Hockey Databasessa (englanniksi)
* Peter Budaj Legends of Hockey -sivustolla (englanniksi)
* Jatkoaika.com
* NHL.com